郡名詩呈呂元鈞五首  其二
作者：孔平仲
朝代：宋

paragraphs: 相人觀久遠，要且視資質。
酒酸本多甘，絹敗爲少密。
公家渭川後，端亮氣不屈。
播移雖裔土，寧妥如舊蓽。
優游歸孔聖，坎壈笑趙壹。
儻來等榮辱，所遇順勞佚。
道閣接談賓，文房散書帙。
當其泰定時，海宇更無物。
耳目并已忘，何心蘄冕紱。
忽聞韶曲奏，更覺巴音失。
溫純比金玉，清越勝琴瑟。
似追少陵步，真得建安骨。
從今益淬厲，及此舒長日。
唱酬安敢同，心欽但齋栗。